[{"text_idx": "#000002", "text": "9 viisi, kuidas just SINA saad vabatahtlikuna aidata"}, {"text_idx": "#000004", "text": "Milline lemmikloom sobib sinu perre ja koju?"}, {"text_idx": "#000005", "text": "Enne looma vo\u0303tmist kaalutle, kas suudad pakkuda vajalikku hoolt!"}, {"text_idx": "#000006", "text": "Looma eest hoolitsemine on pikaajaline vastutus, mis ei pruugi olla sugugi lihtne. Eesti Loomakaitse Selts (ELS) palub enne looma vo\u0303tmist uurida po\u0303hjalikult, mis on vajalik, et koduloom oleks o\u0303nnelik ja..."}, {"text_idx": "#000007", "text": "Enne uue looma koju toomist tuleks kindlaks teha, kui palju hoolt ta tegelikult vajab ning kas oled vo\u0303imeline seda tagama. Loomade eest hoolitsemine on midagi enamat, kui lihtsalt joogino\u0303u ta\u0308itmine, temaga jalutamine vo\u0303i aseme puhastamine."}, {"text_idx": "#000008", "text": "\u201cPuuduliku koduto\u0308o\u0308 to\u0303ttu vo\u0303ib uue kodulooma kojutoomine tekitada palju stressi nii omanikule kui loomale. Isegi, kui va\u0308rske omanik tahab loomale parimat, kuid puuduvad vajalikud teadmised, vo\u0303ib tulem olla loomale nukker. Na\u0308iteks u\u0308ksildane ja kurb papagoi vo\u0303ib hakata oma sulgi va\u0308lja to\u0303mbama. Papagoidel peaks kogu aeg puuris olema kaks vo\u0303i kolm erinevat ma\u0308nguasja, neid tuleb pidevalt vahetada ja nad vajavad igapa\u0308evaselt va\u0308hemalt paar tundi inimesega sotsialiseerumist ,\u201d so\u0303nas ELS turundus- ja kommunikatsioonijuht Agnes Blank"}, {"text_idx": "#000009", "text": "Kodulooma vo\u0303ttes tuleb kindlaks teha, kas suudad talle tagada liigiomased vajadused. Koduloomadele ei piisa vaid ta\u0308is ko\u0303hust ja puhtast elukeskkonnast. Kui kassil on puhas liivakast, tervislik toit ja positiivsed kokkupuuted inimestega, siis ei pruugi loom ikkagi olla o\u0303nnelik. Jahiinstinkti rahuldamiseks on ma\u0308ngimine kasside jaoks va\u0308ga oluline. Tegemist on peamise emotsionaalse vajadusega, mis on kassi heaolu seisukohalt asendamatu ja va\u0308hendab ka\u0308itumisprobleeme."}, {"text_idx": "#000010", "text": "Eksootiliste loomade puhul on liigiomaste vajaduste tagamine raske. Eksootiline lemmikloom peab elama keskkonnas, mis ja\u0308ljendab tema loomulikku elupaika, seda nii temperatuuri, niiskuse vo\u0303i varjupaikade poolest. Meeles tuleb pidada ka puuri, terraariumi vo\u0303i akvaariumi suurust. Na\u0308iteks paljud maod elavad liiga va\u0308ikestes terraariumites. Terraarium peab olema piisavat suur, et nad saaksid ennast sirgjooneliselt va\u0308lja sirutada. Tihti see vo\u0303imalus neil puudub ja terve elu veedavad nad kerrato\u0303mbunult."}, {"text_idx": "#000011", "text": "Puudulik mentaalne stimulatsioon tekitab loomal stressi, mis omakorda vo\u0303ib po\u0303hjustada terviseha\u0308dasid ja mitmeid ka\u0308itumisprobleeme. Kodulooma keskkonna rikastamine aitab muuta ta elu ta\u0308isva\u0308a\u0308rtuslikuks ja huvitavaks. Aina populaarsemaks muutub arusaam, et koeradele ei piisa ainult fu\u0308u\u0308silisest aktiivsusest, vaid nad vajavad igapa\u0308evaselt mentaalset stimulatsooni. Kahjuks teiste loomade puhul ei ole see teadmine nii laialt levinud. Ka na\u0308iteks po\u0303llumajandus- ja pisiloomad vajavad keskkonna rikastamist. Ko\u0303ik need loomad on uudishimulikud ja vajavad samuti tegevust, kuid kahjuks veedavad suure osa oma elust piiratud territooriumil, misto\u0303ttu on hea nende keskkonda rikastada stimuleerivate ma\u0308nguasjadega. Na\u0308iteks igavuses vaevlevad hamstrid na\u0308rivad sageli oma karva vo\u0303i puuri ning so\u0308o\u0308vad end u\u0308lekaaluliseks. U\u0308hed arukamad loomad, sead, hakkavad igavusest na\u0308rima u\u0308ksteise ko\u0303rvu ja sabasi."}, {"text_idx": "#000012", "text": "Kodulooma valides tuleb arvestada, kui palju vajab loom inimese la\u0308hedust ja ta\u0308helepanu. Na\u0308iteks on koer karjaloom, kes vajab va\u0308ga palju suhtlust teiste koerte vo\u0303i inimesega. See eest mo\u0303ni eksootilisem loom eelistab olla omaette vo\u0303i liigikaaslastega, aga inimesega koos olla ei soovi. U\u0308ks parimaid viise, kuidas tagada, et uuest koduloomast saab inimso\u0303bralik ja enesekindel loom, on sotsialiseerida teda juba noorest east. See on vajalik ko\u0303ikidele koduloomadele, ka po\u0303llumajandus loomadele. Tihti ja\u0308a\u0308vad hooletusse pisiloomad, kes unustatakse puuriga kapi peale. Nii vo\u0303ivad agressiivseks muutuda ka loomult ko\u0303ige sotsiaalsemad loomad. Na\u0308iteks rotid on tuntud oma inimso\u0303bralikkuse poolest, kuid ilma piisava inimkontaktita vo\u0303ivad nad muutuda agressiivseks ja hakata inimest ru\u0308ndama."}, {"text_idx": "#000013", "text": "Looma vo\u0303tmisega kaasnevad mitmed kohustused, sealhulgas regulaarsed veterinaari visiidid. Isegi, kui sa ja\u0308lgid hoolikalt looma tervist, tuleb ta ikkagi viia aastas korra vo\u0303i kaks tervisekontrolli. Kui tegemist on vanemaealise loomaga, siis isegi sagedamini. Lisaks tervisekontrollile on oluline loom vaktsineerida ja teha sise- ja va\u0308lisparasiidi to\u0303rje."}, {"text_idx": "#000014", "text": "Enne eksootilise lemmiklooma vo\u0303tmist tee kindlaks, et Sinu elupaiga la\u0308hedal on olemas veterinaar, kellel on po\u0303hjalikud teadmised eksootikute ravimiseks. Eksootilistele loomadele spetsaliseerunud loomaarste on Eestis va\u0308he ja nii vo\u0303ib lemmikule vajalik abi ja\u0308a\u0308da saamata. Eksootilised loomad vo\u0303ivad sa\u0308ilitada terve lemmiklooma va\u0308limuse, isegi kui nad on haiged. Paljusid eksootilisi lemmikloomi on haigena va\u0308ga raske ravida, sest sageli viitab see juba kriitilisele olukorrale."}, {"text_idx": "#000015", "text": "Enamikul juhtudel on vo\u0303imalik loomahu\u0308gieeni eest hoolitseda kodus. Peamised protseduurid on karvahooldus, ku\u0308u\u0308nte lo\u0303ikamine ja hammaste pesemine. Va\u0308he ta\u0308helepanu on saanud loomade hammaste eest hoolitsemine. Halb suuhu\u0308gieen vo\u0303ib po\u0303hjustada to\u0303siseid eluohtlikke seisundeid, sealhulgas neeru-, maksa- ja su\u0308damelihase kahjustusi. Kui koertel ja kassidel aitab suuhu\u0308gieeni korras hoida hammaste pesemine, siis ku\u0308u\u0308likutel on vajalik kiudainerikka dieedi so\u0308o\u0308mine ja rohke na\u0308rimine."}, {"text_idx": "#000016", "text": "Iga looma puhul tuleb teha piisav ellto\u0308o\u0308, mis hu\u0308gieenilise protseduure loom vajab. Na\u0308iteks ts\u030cints\u030ciljadel on karva korras pu\u0308simiseks vajalik liivavann, milleks kasutatakse suplemiseks spetsiaalset liiva. Sfinksi kassidel puuduvad ripsmed, misto\u0303ttu tuleb looma silmi puhastada tavapa\u0308rasest rohkem. Ebapiisav hu\u0308gieen vo\u0303ib mo\u0303jutada looma tervist ja po\u0303hjustada isegi surma."}, {"text_idx": "#000017", "text": "Enne looma koju toomist tee kindlaks, et sul on piisavalt aega ja jaksu, et tagada loomale eluks ko\u0303ik vajalik. Iga loomaliik on erinev ja vajab vastavat hoolt, et pu\u0308sida terve ning o\u0303nnelik. Eesti Loomakaitse Selts tuletab meelde, et uue looma koju toomine on otsus, mida ei tohiks kergeka\u0308eliselt vo\u0303tta. See on pikaajaline kohustus, millest ei saa loobuda, kui isiklik elu muutub raskeks vo\u0303i kaob motivatsioon loomaga tegelemiseks. Koduloom ei pruugi olla Sinu terve elu, kuid Sina oled tema jaoks ko\u0303ik."}, {"text_idx": "#000018", "text": "Eesti Loomakaitse Selts on 2000. aasta kevadest tegutsev loomaso\u0303pru u\u0308hendav mittetulundusu\u0308hing, mille missiooniks on abivajavate loomade heaolu tagamine ja parandamine ning loomade va\u0308a\u0308rkohtlemise ennetamine. Missiooni viiakse ellu loomade otsese abistamise, avalikkuse teavitamise, inimeste koolitamise ning o\u0303igusloomes osalemise ja loomakaitsealase ja\u0308relevalve teel."}, {"text_idx": "#000020", "text": "Salvesta minu nimi, e-posti- ja veebiaadress sellesse veebilehitsejasse ja\u0308rgmiste kommentaaride jaoks."}]